फर्जी मार्कशीट : एयर इंडिया का पायलट गिरफ्तार  
राजधानी में कथित तौर पर फर्जी मार्कशीट से लाइसेंस पाने के आरोप में एयर इंडिया के एक पायलट को गिरफ्तार किया गया है।
राजधानी में कथित तौर पर फर्जी मार्कशीट से लाइसेंस पाने के आरोप में एयर इंडिया के एक पायलट को गिरफ्तार किया गया है। पिछले चार दिन में यह इस तरह का दूसरा मामला है।  नागरिक उड्डयन महानिदेशालय :डीजीसीए: ने दावा किया था कि कई पायलटों ने अपना लाइसेंस पाने के लिए फर्जी मार्कशीट का इस्तेमाल किया है। साथ ही डीजीसीए ने इस बारे में शिकायत भी दर्ज कराई थी, जिसके बाद, दिल्ली पुलिस ने कल रात कैप्टन जे के वर्मा को इस संबंध में गिरफ्तार कर लिया।  इसके पहले पुलिस ने इंडिगो की एक महिला पायलट को भी गिरफ्तार किया था। पुलिस के एक वरिष्ठ अधिकारी ने बताया, हमने वर्मा को गिरफ्तार कर लिया है। जांच भी जारी है। डीजीसीए ने हमें कई नाम दिए थे। दो और पायलटों पर भी निगाह रखी जा रही है। एक इंडिगो की मीनाक्षी सहगल और दूसरे एमडीएलआर के स्वर्ण सिंह तलवार। नागरिक उड्डयन सचिव नसीम जैदी के मुताबिक, फर्जी मार्कशीट की आशंका के चलते, डीसीजीए तीन से चार हजार पायलटों के लाइसेंस पर नजर रखे हुए है। वर्मा ने लाइसेंस पाने के लिए दी जाने वाली परीक्षा में कथित तौर पर फर्जी मार्कशीट का इस्तेमाल किया।